**Liniștea serii**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Liniște plină de glasuri

Tainice ce sună, sună

Risipită din vozglasuri

În păienjeniș de Lună.

Nucul care-a strâns rugina

De pe ploile de Soare

Încă-ngăduie hodina

Forfotirilor de aripi.

Se aude-n întuneric

Cum se-nalță îndelungul

Și-o moliftă-i dă cucernic

Fără sine caprimulgul.

Liliecii prin repaos

Taie și se-ngroapă-n pace,

Cad din minus în adaos

Stele-n iz de busuioace.

Mă cuprind într-o asceză

Cu o sihăstrie lângă

Absolvit de-o paranteză

Și din dreaptă, și din stângă.

„Doamne! - zic - ce sunt aici eu

Într-un văz puțin de râmă

Căci nu poate să se-nspice

Visuri mari dintr-o fărâmă.

Prea imens e Universul

De la mine mai departe

Și neputincios mi-e versul

Ca să ia la dânsul parte...”

S-a ițit timid tăcerea

Dintr-o tihnă mai prelungă

Greierii își rup puterea

De-o alungă și-o alungă.

Ea le trece prin desfături

Dând în părți rază cu rază

Și tăcută, și alături

Lângă mine se așează.

Ascultăm tihnirea toată

Ce-i prelinsă melodie

Dintr-o Viață încântată

Că respiră așa vie...

Victor Bragagiu